  Майя Бывальцева Удмуртиысь зоопаркын валтӥсь «синоптик» — Гоша гондыр сайказ. Иворъёсъя «Удмуртия» агентстволы со сярысь ивортӥз зоопарклэн пресс-секретарез Гульнара Мухаметшина. «Кыкез ик гондыръёс: куренез но гималай сайкало ни. Гоша (курень гондыр — ред.) али рос-прос сайкамтэ на. Сое адӟыны луоз кык арня ортчыса, вольерез тол бӧрсьы выльдэм бере», — вераз Гульнара Мухаметшина. Нялтас вераса, туэ зоопаркын кӧня ке выль улӥсьёсты адӟыны луоз. Вуоно гужем отын кык лемлет фламингоос понна вольер кылдытозы. Тылобурдоосты элькунын улӥсьёс утизы. Али орнитологъёс малпасько, кытчы соосты интыяны. «Фламинго — лымшор тылобурдо, солы шуныт вольер кулэ. Кылсярысь, пеликанлэн тол но гужем коркаез вань. Со сяна, тылобурдоослы ву кулэ. Соин ик али малпаськомы, кытын луоз вольер. Али фламингоос карантинын», — ватсаз Гульнара Мухаметшина. Тодэ вайыто, фламингоос Удмуртие вуизы кылем арын сӥзьыл. Одӥгзэ тылобурдоез Колесур гуртын улӥсьёс шедьтӥзы. Кыкетӥзэ — Кияик гурт вӧзысь. Кыкез ик фламингоос лябӟемын вал. Соосты Удмуртиысь зоопарке сётӥзы. Тегъёс: Ижкар Зоопарк Удмуртия тулыс пӧйшуръёс  